《除月二十三日夜梦》
宋代·许月卿

仙君重瞳衮衣明，红云一朵当殿楹。
千官拜舞环佩鸣，中有一人摄齐升。
琅琅敷诵百辟惊，首云有臣许月卿。
合在帝所式群英，煌煌召节来帝廷。
肤使奕奕华弓旌，我时荷边食芡菱。
坐茅心涣俨不听，从天飞下苍葱珩。
申传帝命通叮咛，亲授秘诀餐长生。
提耳言言帝旨令，梦回题诗香枕屏。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。